text: Lig-fund på stranden ved Juelsminde
  14 december 2013 kl. 12.02
  Et lig er er lørdag formiddag fundet i strandkanten på Bjørnsknude ved Juelsminde. Politiet er i gang med undersøgelser på stedet for at få fastslået om der tale om en drukneulykke.
  - Umiddelbart har vi ingen meldinger om savnede personer i nærområdet - men strømmen i vandet ved Juelsminde kan også føre druknede ind langvejs fra, siger vagtchef Martin Rasmussen hos Syd- og Sønderjyllands Politi til TV SYD.
  Det var en forbipasserende, der kort før kl. 10 opdagede den døde liggende i strandkanten.
  Efter et ligsyn lørdag og efter tekniske undersøgelser på findestedet oplyser politiet lørdag eftermiddag, at den døde formentlig er en mand fra Middelfart-området, der har været meldt savnet.
  Dødsårsagen og dødsmåden fastslås først endeligt ved en obduktion mandag på retsmedicinsk institut i Aarhus.
  - Men umiddelbart tyder intet på, at der ligger en kriminel handling bag dødsfaldet, siger vicepolitiinspektør Carsten Thostrup, lokalpolitiet i Vejle.
  